**Дәріс-1**

**Әлеуметтік психологияның пәні, оның адам және қоғам туралы ғылымдар жүйесіндегі алатын орны.**

**Қарастырылатын сұрақтар:**

*1. Жалпы психология және әлеуметтану - әлеуметтік психологияның негізі. Қазіргі психологиялық және әлеуметтану ғылымдарындағы әлеуметтік психологияның пәні туралы біртекті түсініктердің болмауы. Әлеуметтік психологияның пәні туралы түсініктердің эволюциясы.*

*2. Әлеуметтік психологияның гуманитарлық білімдер жүйесіндегі орны мен өзге де психологиялық пәндермен өзара байланысы.*

*3. Адам және қоғамның қазіргі мәселелерін шешудегі әлеуметтік психологияның мәні мен ролі.*

Әлеуметтік психология пәні басқа да ғылыми пәндер сияқты «Бұл пән нені оқытады, неге негізделген?» деген сұрақпен анықталады.

Әлеуметтік психология тәуелсіз ғылыми сала ретінде XIX ғасырдың аяғында қалыптаса бастады. Әйтсе де, әлеуметтік психология түсінігі 1908 жылы У.Мак-Дугал және Тард, Лейбан жұмыстарының негізінде кеңінен қолданыла бастады. Бұл ғалымдар алғашқылардың бірі болып «әлеуметтік психология» терминін қолданды. Ең алғашқы әлеуметтік психологиялық ойлар философия әлеуметтану, антропология, этнография және тіл тану ғылымдары төңірегінде қалыптасты.Сол кезде мынадай ұғымдар пайда болды: халықтық психология, топ психологиясы, инстинк, тағы басқа жекеленген әлеуметтік психологиялық ойлар Платонның, Аристотельдің, француз философ материалистерінің, кейіннен Гегель, Фейербах еңбектерінен кездестіруге болады. ХІХ ғ. Европадағы эмпирикалық әлеуметтік психологияның ірі өкілдері, ол француз заңгері және әлеуметтанушысы Тард, Лейбан, ағылшын психологы Мак Дугал. Осы аталған өкілдер қоғамның әлеуметтік дамуы, адамның жеке психологиялық қасиетінің сәйкестігіне Тард еліктеушілікті, Лейбан психикалық зақымдануды (жұқпалының), Мак Дугал инстинкпен байланыстырады.

Тард концепциясы бойынша (1843-1904 ж.ж.) қоғамдық даму өзара жеке бастық факторлар арқылы анықталады. Әсіресе, еліктеу, салт-дәстүр, сән т.б. Тардтың пікірі бойынша еліктеу арқылы топтық және қоғамдық нормамен құндылықтар пайда болады, тұқымқуалаушылықтың екі түрін бөліп көрсетеді. Табиғи және әлеуметтік. Ал басқа француз әлеуметтанушысы, әлеуметтік психологияда Лейбон (1841-1931ж.) әлеуметтік процестің эмоционалды теориясын өндеп, психологиялық жұқпалық деген ұғымды енгізді. Француз әлеуметтік мектебінің негізін салушысы Дюркгерм болды. Әлеуметтік психология дамуына өз үлесін қосқан Морено – топтағы өзара қарым-қатынасты социограмма түрінде көрсетті. Морено әлеуметтік-психологиялық кіші топтарды зерттеп, жеке бастың топтық статусы, топ ішіаралық динамика ұғымын кеңінен зерттеді. Моренодан кейін шетел әлеуметтік психологтары кіші топтарды қарастыра бастады. Қазіргі кездегі шетел әлеуметтік психологиясының неғұрлым елеулі бағыттары бірінші орынға интеракционизм, әлеуметтік өзара әрекет мәселесін қояды. Әлеуметтік өзара әрекет мәселесі интеракция. Бұл бағыт таным әлеуметтанушы және психолог Гербарт Мид (1963-1931) көзқарасының айналасында туындады. Мид ұсынған әлеуметтік психология бағытының негізгі категориясы әлеуметтік роль, топ ішіаралық өзара әрекет 30-жылдары қарқынды дамыды. Бұл бағыттың өкілдері Кун, Руз, Шибутани бірінші орынға қарым-қатынас, коммуникативтілік, әлеуметтік норма, әлеуметтік рөл, топтағы жеке бас статусы, референттік топ мәселелерін қойды. Осы бағыттардан елеулі жетістігі жеке бас психикасының әлеуметтік сабақтастығын мойындау болып табылады. Соңғы кезде шетелде тұрмыс-салт психологиясын эмпирикалық, интеракцианистік тұрғысынан зерттеу кеңінен қолданылуда.

**Дәріс - 2.**

**Әлеуметтік-психологиялық идеялардың қалыптасу тарихы.**

**Қарастырылатын сұрақтар:**

*1. Әлеуметтік психологияның дербес ғылым ретінде қалыптасуының алғы шарттары. Алғашқы әлеуметтік-психологиялық теориялар («Халықтар психологиясы» М.Лацарус, Г.Штейнталь, В.Вундт; «Көпшілік психологиясы» Г.Тард; В.Макдугаллдың «Әлеуметтік жүріс-тұрыс инстинкт» теориясы).*

*2. Әлеуметтік психология тарихының кезеңдері (Г.М.Андреева және Е.С.Кузьмин бойынша). Қазіргі американдық, еуропалық әлеуметтік психологияның жалпы сипаттамасы.*

*3. Кеңестік әлеуметтік психологияның даму тарихы. Қазақстан Республикасындағы әлеуметтік-психологиялық идеялардың дамуы мен әлеуметтік психология аймағындағы теориялық және қолданбалы зерттеулердің өңделуі мен жүргізілуі.*

**Әлеуметтік психология** – бұл адамның әлеуметтік ортамен қатынастағы іс-әрекетін, мінез-құлқының заңдылығын, ерекшеліктерін қарастыратын психологияның белгілі бір саласы болып табылады.

Әлеуметтік психологияның дамуы бірнеше кезеңнен тұрады:

1. Әлеуметтік психология білімінің философия және жалпы психология саласында дамуы (VI-XIX ғ. арасында).
2. Әлеуметтік психология философиядан және жалпы психологиядан бөлінуі (ХІХғ. 50-60 ж.ж. және ХХғ. 20ж.).
3. Әлеуметтік психологияның ғылыми түрде рәсімделінуі (ХХғ. 20 жылдары).

XIX ғасырдың ортасында Германияда алғашқы әлеуметтік-психологиялық теориялар қалыптасты. М.Лацарус, Г.Штейнталь, В.Вундттардың «Халықтар психологиясы» теориясы. XIX ғасырдың II жартысында Францияда Г.Тард, С.Сигел, Г.Лейбондардың «Көпшілік психологиясы» теориясы пайда болды. В.Мак Дугаллдың «Әлеуметтік жүріс-тұрыс инстинкт» теориясы және т.б. Әлеуметтік психологияның дамуында В.М.Бехтеревтің еңбектері маңызды роль атқарады. Бехтеревтің 1921 жылы жарық көрген «Ұжымдық рефлексология» еңбегі Ресейде әлеуметтік психология бойынша алғашқы оқулық болып қарастырылады. Б.Г.Ананьев, С.Л.Рубинштейн еңбектерінде психологияның принциптері құрастырылды. Детерминизм, сана мен іс-әрекет бірлігі, даму принциптері, мәдени-тарихи тұжырымдама - әлеуметтік психологияның теориялық және әдіснамалық негізін қалады.

Шетел әлеуметтік психологиясының пайда болуы 1908 жылы жарық көрген ағылшын психологы У.Мак Дугаллдың «Әлеуметтік психологияға кіріспе» және американдық әлеуметтанушы Э.Росстың «Әлеуметтік психология» еңбектерімен байланысты. Батыста ғылыми әлеуметтік психологияның басталуы Еуропада В.Мед және АҚШ-та Ф.Олпорттың еңбектерімен байланысты. Олар әлеуметтік психологияның эксперименталды пәнге айналу талаптарын құрастырды және топтағы әлеуметтік-психологиялық құбылыстарды жүйелі эксперименталды зерттеуге көшті.*.*

XX ғасырдың басында өңделген, бірінші иррационалистік, адамның мінез-құлқы жайлы биологиялық көзқарас З.Фрейд, У.Мак Дугаллдың инстинкт теорияларында пайда бола бастады. З.Фрейд У. Мак Дугалл адам мінез-құлықтарының барлық формаларында туа пайда болатын инстинктті қолданды. Инстинкт теориясына байланысты дискуссиялардың әсерінен «инстинкт» адамға байланысты сирек қолданыла бастады. Оны мынандай түсініктермен: қажеттілік, рефлекс, әуестік және тағы басқа ауыстырды.

Жиырмасыншы жылдары инстинкт теориясын өзгертуге, адам мінез-құлқын биологиялық қажеттілігіне сүйене арқылы түсіндіру концепциясы шықты. Бұл концепцияда адам мен жануардың жалпы органикалық қажетттіліктері бар, олар мінез-құлқына бірдей әрекет ететінін бекітті. Инстинкт және қажеттілік түсініктерін өзара бөліп шығарды, инстинкт туа біткен, өзгермейтін болып табылады, ал қажеттілік, әсіресе адамда өмір барысында қалыптасады және өзгереді.

**Дәріс-3**

**Қазіргі әлеуметтік психологияның негізгі теориялық бағыттары.**

**Қарастырылатын сұрақтар:**

*1. Қазіргі әлеуметтік психологиядағы жаңа бихевиоризм. Әлеуметтік-психологиялық зерттеулер контексіндегі үйрену теориясының негізгі ұғымдары. Әлеуметтік-психологиялық феномендердің психоаналитикалық талдауы. Әлеуметтік психологиядағы қазіргі психоаналитикалық тұжырымдамалар және З.Фрейд позициясы. Әлеуметтік психологиядағы интеракционизм.*

*2. Дж.Мидтің тұжырымдамасы. Интеракционистік бағдардың теориялық негіздері. Рольдік теориялар. Шиеленістердің ішкі рөлдік және аралық рөлдік мәселелері. Референтті топ теориясы (Г.Хайманн, М.Шериф, Р.Мертон т.б.).*

*3. Когнитивизм – қазіргі әлеуметтік психологияның басым бағдары ретінде. Зерттеудің бастапқы принциптері мен мәселелері. Когнитивтік сәйкестілік теориясының жалпы сипаттамасы. Когнитивті диссонанс, коммуникативті акт, құрылымдық баланс теориясы.*

*4. Әлеуметтік-психологиялық құбылыстардың табиғатын жүйелі іс-әрекеттік түсіндіру. А.Н.Леонтьевтің іс-әрекет теориясы және оны әлеуметтік психологияда пайдалану мүмкіндігі. Бірлескен іс-әрекет тұжырымдамасы және А.С.Макаренко, А.В.Петровский, Л.И.Уманский, А.И.Донцовтың ұжым теориялары.*

Әлеуметтік психология тағдырында Т.И.Челпановтың көзқарасы үлкен орын алды. Ол психологияны 2-ге бөлуді айтты: әлеуметтік және өзіндік психология. Физиолог Бехтерев рефлексологияның бір саласын әлеуметтік мәселелерді шешуге арнаған. Оны қоғамдық рефлексология деп аталды. Әлеуметтік психологияның қайта өрлеуі 50 жылдың аяғы мен 60 жылдың басында қарқынды болды. 1959 жылы Ковалевтың «Вестник» журналындағы мақаласының дискуссиясынан басталды. Осы мақаладан кейін 2-ші бүкілодақтық съезде (1963ж.) әлеуметтік психологияға қатысты екі сұрақты қарастырды:

1. әлеуметтік психология түсінігінің берілуін және оның мәселелерін қарастыру.
2. әлеуметтік психологияның әлеуметтанумен және басқа ғылымдармен байланысы

Әртүрлі эксперименталды, теориялық, қолданбалы әлеуметтік психологиялық зеттеулер жүргізіле бастады. Әлеуметтік психологияның құрылымын ғылыми түрде қарастырсақ мына категория жүйесін анықтаймыз.

1. әлеуметтік қауымшылдық
2. әлеуметтік ұйымдасқан, ұйымдаспаған адамдар мінезінің ерекшеліктері
3. әлеуметтік топтардың жіктелуі
4. кіші әлеуметтік психологияның ұйымдастырылуы
5. қарым-қатынас әлеуметтік өзара әрекеттесу тәсілі ретінде
6. өзара қарым-қатынас
7. бұқаралық қарым-қатынас психологиясы
8. әлеуметтік басқару психологиясы

Әлеуметтік міндеттердің қалыптасу заңдылықтары жайлы көзқарастардың эволюциясы салдарынан ұжым психологиясы пайда болды.

Ұжымның қалыптасу заңдылықтарын зерттеуге А.С.Макаренко үлкен үлес қосты. Ол ұжымдасудың маңызды сипаты ретінде бірлескен әлеуметтік - позитивтік іс-әрекетті қарастырды. Егер ұжым қоғамға пайдалы іс-әрекеттің міндеттерін орындайтын адамдарды біріктірсе ғана оның болуы мүмкін.

А.С.Макаренко ұжымды нақтырақ былай сипаттайды: ортақ әрекетпен, ортақ мақсатпен біріккен және басқару, тәртіп, жауапкершілік органдары бар еңбекшілердің ерікті тобы.

А.С.Макаренко жасаған ұжымның даму кезеңдері:

-ұжымды қажет ететін қоғамдық маңызды мақсаттардың дамуы;

-тұлғаның дамуына сәйкес келетін атмосфераны жасау;

-ара қатынастар нормалары;

-ұжым ішіндегі әрекет қоғамдағы бар үлгілерге сәйкес жасалады.

Сонымен, іс-әрекет принципі А.С.Макаренко жүйесінде, біріншіден, өзі жасаған тәрбиелеуші ұжымның психологиялық-педагогикалық жобасының орталық бөлімі, екіншіден - бұл жобаны шындыққа айналдыруды ұйымдастырудың бастауы болды. 60-жылдардағы ғылыми-техникалық алға басушылық талаптары ұжымдар өмірінің әлеуметтік-психологиялық мәселесін зерттеуге себеп болды: өндірістік, ғылыми, мектеп, әскери сондай-ақ басқа белгілі әлеуметтік сипатпен біріккен бірлестіктері. Бұл салада жұмыс істейтін авторлардың көпшілігі ұжымды шағын топтың бірі ретінде қарастырады.

Алайда, 70-жылдардың басында ұжым мағынасын әлеуметтік тұрғыдан дұрыс түсіну өздігінен көптеген нақты психологиялық мәселелерді шеше алмады. Ұжымдағы тұлғааралық қатынастардың ғылыми түсініктерінің әлеуметтік-психологиялық мәселесі әдістемелік проблемаға айналды: ұжымдағы тұлғаны және ұжымдарды зерттеудің ұқсас  эксперименталдық әдістемелерін жасау және пайдалану қажеттілігі мойындалды.

**Дәріс-4.**

**Әлеуметтік-психологиялық зерттеу әдістері мен әдіснамасы.**

**Қарастырылатын сұрақтар:**

*1. Ғылыми зерттеу әдіснамасы түсінігі. Әлеуметтік-психологиялық зерттеудің теориясы мен эмпирикасы. Мәліметтердің сенімділігі мен негізділігі мәселесі. Репрезентативтілік мәселесі. Таңдау түрлері. Әлеуметтік-психологиялық зерттеу бағдарламасы.*

*2. Әлеуметтік-психологиялық зерттеудегі сұрақтама, бақылау, құжаттарды талдау әдістерінің жалпы сипаттамасы. Әлеуметтік психологиядағы эксперименттің негізгі типтері мен ерекшеліктері.*

*3. Әлеуметтік-психологиялық әсер етудің белсенді әдістері: мазмұны, типтері, мүмкіндіктері мен шектеулері. Әлеуметтік-психологиялық тренинг және оның түрлері. Топтық пікірталас. Ойын әдісі және оның модификациялары. Әлеуметтік-психологиялық кеңес берудің спецификасы. Әлеуметтік-психологиялық диагностика және әсер ету психотехникасы.*

Әлеуметтік психологияның әдістері пәнаралық екені белгілі, олар басқа ғылымдарда мәселен, психологияда, педагогикада, әлеуметтануда қолданылады. Барлық әдістер екі топқа бөлінеді: ақпараттарды жинақтау және оларды өңдеу әдістері. Бірақ әдістердің басқа да жіктелулері бар. Мысалы, кең танылған әдістердің үш тобы кездеседі: эмпирикалық зерттеу әдістері (бақылау, құжаттарды талдау, сауалнама, жеке тұлғаны топтық бағалау, социометрия, тест, аппаратуралық әдістер, эксперимент); модельдеу әдістері, басқару-тәрбиелік ықпал ету әдістері.

**Әлеуметтік психологияда мына әдістер жиі қолданылады.**

**Бақылау әдісі** – бұл әдіс табиғи және лабораториялық жағдайда әлеуметтік-психологиялық құбылыстарды тіркеу және оларды мақсатты, жүйелі қабылдау жолдарымен ақпараттарды жинақтау. Бақылау әдісі жеке, орталық әдістердің бірі ретінде қолданылады. Техникасының стандартталу дәрежесіне байланысты бақылау екіге бөлінеді: стандартталған және стандартталмаған. Стандартталған техника бақыланатын құбылыстарды, белгілерді, жағдайларды анықтайды. Сонымен қатар олардың өңделуін және математикалық статистикамен талдануын болжайды. Стандартталмаған техника тек бақылаудың жалпы бағыттарын анықтайды. Бақылаудың нысаны жеке адамдар, шағын және үлкен әлеуметтік қауымдастықтар, сонымен қатар оларда болатын әлеуметтік процестер. Бақылаудың пәні белгілі бір әлеуметтік жағдайда индивидтің немесе топтың мінез-құлқының вербалды және вербалды емес актілері. Типтік вербалды және вербалды емес сипатта сөйлеу (олардың мазмұны, бағыттылығы, үздіксіздігі, жиілігі, ұзақтылығы және интенсивтілігі,экспрессивтілігі); қозғалыс (көз, бет, дене т.б.); іс-әрекет, яғни қол тигізу, қозғау, соққы т.б.

**Құжаттарды талдау әдістері** – адам іс-әрекетін талдау әдістері. Ол алғаш рет әлеуметтік психологияда У.Томас және Ф.Знанецкийдің әлеуметтік белгілеу феноменін зерттеуде негізгі әдіс ретінде қолданылды. Құжаттарды талдау әдістерінің барлығы дәстүрлі (сапалық) және формалды (сапалық-сандық) болып бөлінеді. Барлық әдістердің негізінде мәтінді түсіну үрдісінің механизмі жатады яғни зерттеушінің құжат мазмұнындағы ақпараттарды интерпретациялауы.

**Сауалнама әдісі**. Бұл әдістің мәні- сыналушының сөзі арқылы объективті және субъективті фактілер туралы ақпараттарды алу. Сауалнаманың кең тараған екі түрі бар: а) «бетпе-бет»-интервью-зерттеушінің сыналушымен сұрақ- жауап түрінде жүргізетін сауалнамасы.

***Көптеген авторлар (А.Г.Лидерс, С.П.Петрушин, А.С.Прутченков) тренинг - топтық жұмыстардың белсенді әдістеріне негізделген психологиялық ықпал ету,- дейді.*** Бұл жеке тұлға дамуының мәселелерін шешетін, коммуникативті дағдыларын қалыптастыратын, психологиялық көмек және қолдау беретін, қатысушылардың жекелік проблемаларын шешуге және стереотип мүмкіндік беретін арнайы ұйымдастырылған қарым-қатынас формасы. Тренингтік сабақ ұйымдастыру сатысынан басталады. Бұл сатының басты міндеттері: тренингке қатысушылардың және жүргізушінің мақсаттарын анықтап, бір –бірімен сәйкестендіру, қарым-қатынас жасауға қолайлы психологиялық атмосфераның болуын қамтамасыз ету; топта белсенді жұмыс жасауға түрткі, ниетті қалыптастыру; топтық жұмыстың барысы мен нәтижесіне жауапкершілікпен қарауға бағдар беру.Осы сатыда әлеуметтік-психологиялық тренингтің принциптері мен топта жұмыс жасау ережелерін таныстыру жүзеге асырылады.

Тренингтің келесі –диагностикалық сатысында әрбір оқу әрекетіндегі және қарым-қатынас саласындағы қиыншылықтардың себептері айқындалады. Ол үшін белгілі психологиялық әдістемелер және диагностикалық жағы басым жаттығу түрлері қолданылады.

Тренингтің келесі сатысы қатысушылардың өзін-өзі тануына бағытталады. Мұнда екі бағыттағы топтық жұмыс жүзеге асырылады. Бірінші-жеке тұлға мәселелерінің субъективті сипатын айқындау. Екіншіден, субъективті қиыншылықтарды топтық жұмыста өзектілендіру. Осы үшін әртүрлі жұптық, шағын топ негізіндегі тапсырмалар орындалып, топтық формадағы жұмыс ұйымдастырылады. Ол топтық талдаумен қатар жүреді.

**Дәріс- 5.**

**Тұлға - әлеуметтік-психологиялық зерттеудің пәні ретінде. Тұлғаның әлеуметтік мінез-құлқын реттеудің психологиялық механизмдері.**

**Қарастырылатын сұрақтар:**

1. Тұлға мен қоғамның өзара байланысы әлеуметтік психологияның түйінді мәселелерінің бірі ретінде. Тұлғаны түсінудің әлеуметтік-психологиялық бағытының ерекшелігі, оның жалпы психология мен әлеуметтанудағы жеке адамды түсінуден айырмашылығы. Әлеуметтік психологиядағы тұлғаны зерттеудің дәстүрлері мен қазіргі жағдайы.

2. Қажеттіліктер, мотивтер, қызығулар, құндылықтар, ережелер, әлеуметтік бағдарлар және олардың тұлғаның әлеуметтік мінез-құлқын психикалық реттеудегі ролі.

3. Әлеуметтік бағдар түсінігі. Әлеуметтік бағдар зерттеулері үшін Д.Н.Узнадзе мектебіндегі зерттеулердің мәні. Әлеуметтік бағдарларды (аттитюдтерді) зерттеу әдістері. Әлеуметтік бағдар құрылымы. Тұлғаның әлеуметтік мінез-құлқын реттеудегі әлеуметтік бағдардың қызметтері.

4. Әлеуметтік бағдар мен реалды мінез-құлық арақатынасы (Лапьер феномені). Тұлға диспозициясының иерархиялық құрылымы туралы В.А.Ядов тұжырымдамасы. А.Н.Леонтьев іс-әрекетті мотивациялық-мағыналық реттеу туралы. Әлеуметтік бағдар қажеттілік, мотив, тұлғалық мағынасы түсініктерінің арақатынасы.

Тұлға — бұл, біріншіден, әлеуметтік қатынас пен саналы әрекеттің субъектісі ретіндегі индивид. Екіншіден, бұл индивидтің жүйелі қасиеті, оның қоғамдық катынасқа енуімен анықталып және біріккен әрекет пен қарым-қатынаста қалыптасып отырады.

Кеңес психологиясында, адамды тұлға деп, — қоғамның субъектісі ретінде оның қарым-қатынасқа түсу жүйесін сипаттайды.

А. Н. Леонтьевтің пікірі бойынша, тұлға — бұл адам өмірінің қоғамда туылуының ерекше түрінің психологиялық тұрғыда құрылуы. Әртүрлі іс-әрекеттің бірлесе бағынуы онтогенезде тұлғаның қалыптасу негізін құрайды. Тұлғаның жүйелі қасиет ретінде пайда болуы индивидтің басқа индивидтермен біріккен іс-әрекетінде ақиқатты өзгертіп, соның арқасында өзінде өзгертіп, тұлға дәрежесіне жетуі.

Баланың алғашқы мектепке бару кезеңінде олардың әлеуметтік жағдайының дамуында үлкен өзгерістер болады. Бала оқушы бола бастаған соң, ол жаңа міндеттер, құқықтар ала бастап, алғаш рет қоғамдық мәнді іс-әрекеттермен айналысады, яғни іс-әрекетгі орындау деңгейінен олардың қоршаған орта арасындағы орны мен өзара қатынастары байланысты болады. Бұл жаңа әлеуметтік жағдай мектеп жасындағы балалардың тұлғалық ерекшеліктерінің қалыптасуын қамтамасыз етеді.

Тұлғаның қалыптасуындағы орталық бөлім болып адамның мотивациялық аймағының, яғни оның талаптарының, тілектерінің, ұмтылыстарының және ниеттерінің дамуы саналады. Кажеттіліктер қанағаттандырылуы керек, ал бұл оларды қанағаттандыратын амалдарды іздеуге және табуға бағытталған әдістер мен құралдардың пайда болуын және оларды жетілдіруді қажет етеді. Сондықтан, мотивациялық аймақтың дамуына байланысты баланың танымдық қабілеттерінің, оның дағдыларының, қолынан келетін істерінің, әдеттері мен мінезінің дамуы жүзеге асырылады.

Материалдьқ қажеттілікті қанағаттандырмай рухани қажеттілікті қанағаттандыру мүмкін емес. Алайда, қажеттілік өздігінен саналы іс-әрекетті тудырмайды. Саналы қажеттілік мінез-қүлықтың мотиві болып табылады. Іс-әрекетті психологиялық тұрғыдан талдағанда мотив пен мақсат ұғымдары маңызды орын алады. Мақсатсыз, мотивсіз іс-әрекеттің болуы мүмкін емес. Мотив пен мақсат іс-әрекет кезінде субъект дамытатын күштер шамасы мен іс-әрекеттің бағытын көрсететін, іс-әрекет шамасын қалыптастырады. Адамның қажеттіліктері олардың мінез-құлқына әмірін жүргізеді.

Мотивтің қалыптасу кезеңдері:

1. Түрткіні мойындау кезеңі: мотивациялық түрткі мойындалып, бағыттаушы қызметін атқара бастайды. Бұл кезеңнің болмауы соқыр ізденіске, серпілісітік мінез-құлыққа әкеледі.

2. Мотивті қабылдау кезеңі: мойындалған түрткіні тұлғалық мотивке түрлендіреді.

3. Мотивті жүзеге асыру кезеңі: оның мазмұны толықтырылады. Мотив жүзеге аспаса түрткі фрустрацияға ұшырайды.

4. Мотивті бекіту кезеңі: бірнеше рет қайталау мотивтің мінез ерекшелігіне, бірқалыпты түрткі потенциясының түрленуіне әкеледі.

5. Түрткіні белсендіру кезеңі адамның мінез ерекшеліктерінде қаланады. Одан мотивициялық құрылымдарды қалыптастырудың жаңа жиынтығы басталуы мүмкін.

Алайда, әрекеттің ішкі түрткісі бола түрып, мотив оның нақты сипаттамаларын көрсетпейді. Қажеттілік пен оның қанағаттандыру арасында анық қатаң байланыс болмайды. Бір мотивке сүйене отырып, бірнеше мақсаттарды қалыптастыруға болады. Егер мотив әрекеттің түрткісі болса, онда мақсат әрекеттің сипаттамасы мен динамикасын көрсете отырып, оны "құрастырады". Мотив әрекетке түрткі болатын қажеттілікке, ал мақсат — іс-әрекет бағытталған және оның орындалуы барысында өнімге түрленетін — затқа жатады.

Іс-әрекет мақсаты — бұл адам әрекетінің сипаты мен амалын анықтайтын заң сияқты, іс-әрекеттің болашақ нәтижесін анық елестету. Мақсат жеке іс-әрекетке сырттан енгізілмейді, адамның өзі қалыптастырады.

Сыртқы әрекетті ішкі әрекеттің экстериоризациясы ретінде қарастыруға болады, өйткені адам іс-әрекетте оның анық елестетілмеген жобасын жүзеге асырады. Сыртқы іс-әрекетті әрекеттің ішкі жобасы қадағалайды. Адам жасалатын әрекетті бейне түрінде алдын-ала жобаланған әрекетпен салыстырады. Егер іс-әрекет үрдісін үлгі түрінде көрсетсек, онда ішкі жобадағы құрылымдар мынадай ретпен жасалады: қажеттілік - мотив - максат — міндет, ал бұл кездегі сыртқы жоба көрінісі мынадай: іс-әрекет —қылык, операция - қозғалыс.

**Дәріс- 6.**

**Қарым-қатынас - әлеуметтік-психологиялық құбылыс ретінде.**

**Қарастырылатын сұрақтар:**

*1. Қарым-қатынас құрылымы, мазмұны, формалары мен механизмдері. Қарым-қатынастың негізгі жақтары: коммуникативті, интерактивті, перцептивті; олардың бірлескен іс-әрекет сипаты мен қарым-қатынастағы серіктеспен қатынас сипатымен байланысы (Г.М.Андреева, Е.С.Кузьмин).*

*2. Қарым-қатынас қиындықтары мен кедергілері. Деструктивті қарым-қатынас түсінігі. Табысты қарым-қатынас факторлары.*

*3. Тұлғааралық қарым-қатынасты зерттеулердің жаңа бағыты (В.Н.Куницына)*

Адамның өзара қатынасы күнделікті өмірде қажетті болып тұратын жағдай. Көптеген ғылым, өнер қайраткерлері осы қарым – қатынас адамдардың мінезі мен психологиялық өзгешеліктеріне байланысты деп есептейді. Расында, адамдардың өзара қатынасы тұрмыстық жағдайға, әсіресе, кішігірім топта, ұжымда, жұмыста адамдардың жеке басына әсерін тигізіп отырады. Бірақ, адамдардың қарым- қатынасы, өмірдегі халі мен күйі әлеуметтік, экононмикалық, саяси,т.б. факторлардың күшті ықпалында болады.   
**Барлық кездесетін қарым – қатынастарды үш түрге бөлеміз**:

1.Қажетті қарым – қатынастар (Туған – туысқан арасындағы қарым -қатынас);

2.Міндетті қарым – қатынастар (Мұғалім мен оқушы, дәрігер мен сырқат);

3.Ынтымақты қарым – қатынастар (Жақсы достар арасындағы қарым - қатынастар)

      Осы қарым – қатынастардың жалпы сипаты іс барысында, жұмыс үстінде       көрінсе, оны іскерлік (ресми) қарым – қатынас түріне жатқызуға болады. Ал, оларды тек сезім сипаатынан байқасақ, онда жеке (ресми емес) қарым – қатынас түріне жатқызамыз. Жұмыста болатын қарым – қатынастар адамдардың нұсқауда көрсетілген тәртіпті орындаумен байланысты.   
Осыған орай, біреулерді тәртіпті, іскер, жауапты деп санаса, оған ризашылдық білдірсе, ал керісінше болса, наразылық сезімдері пайда болады. Іскерлік қарым – қатынастар жеке бас қарым – қатынасына айналуы мүмкін.   
  Сонымен қарым – қатынас ұғымы адамдардың бір – біріне күрделі, көптеген түрлі жақындасу процестерін көрсетіп, олардың бірігіп жасайтын іс - әрекеттерінің қажеттіліктерін орындау үшін қолданылады. Осындай қарым –қатынас кезінде адамдар бірінен – бірі керекті деректер алады, бірін – бірі дұрыстап қабылдап, түсініп жұмыс жасау үшін бәріне бірдей жоспар жасайды. Қазіргі қоғамдағы қарым – қатынастың әлеуметтік қызметін теория жағынан екі категорияға бөлуге болады. Біріншісі әлеуметтік мағынасы бар, қоғамдағы қажеттіліктерді қанағаттандыруға арналған. Екіншісі, әлеуметтік – психологиялық қарым – қатынас және адамдардың қажеттіліктеріне байланысты.

Қарым – қатынас мазмұнына ғылыми және тұрмыстық білімдер жүйесі, дағдылар мен іскерліктер, адамның өзі, яғни оның сыртқы келбеті, мінез ерекшелігі, өзін - өзі ұстау мәнері, т. б. міндетті топпен , ұжыммен шешу, әрекет, қарым – қатынас пен өзара қарым – қатынас т. б. жатады.  Қарым – қатынас мазмұны қарым – қатынас құралы арқылы түрлі тәсілдермен беріледі. Адамдар қарым – қатынасының негізгі құралына тіл жатады. Тілдік қарым – қатынаспен бірге тілдік емес құралдар кеңінен қолданылады. Олар: келбет, дене қимылдар, мимика, бейне,т.б. Қарым – қатынас қатысушыларының контингентіне байланысты жеке адамдар арасындағы қарым – қатынас, жеке адам мен топ арасындағы қарым –қатынас, топтардың өзара қарым – қатынасы болып бөлінеді.  
    Алғашқы бастапқы топта, ұжымда, жеке адамдар өзара қарым – қатынасқа түседі. Осы қарым – қатынас барысында жеке және топтық міндеттер мен мақсаттар шешіледі.   
**Жеке бас топтық қарым – қатынас** – бұл бір жағы жеке адам, келесі жағы топ, ұжым болғанда болатын қарым – қатынас. Бұл түрі әсіресе жетекші мен топтың, ұжымның өзара қарым – қатынасы кезінде жақсы байқалады.   
**Өзара топтық қарым – қатынас** – бұл екі қауымдастықтың өзара әрекеті. Бұған спорттағы командалық жарыстар мысал бола алады.   
Қарым-қатынас – біріккен өмірлік іс-әрекет қажеттіліктерінің негізінде адамдар арасындағы байланыстар дамуының көп жоспарлы үдерісі.

Қарым-қатынастың үш жағы бар:

1. коммуникативті (ақпарат алмасу);
2. интерактивті (қарым-қатынасқа түсушілердің өзара әрекеті);
3. перцептивті (қабылдау).

Қарым-қатынастың коммуникативті жағы әңгімелесушінің нақты мінез-құлқымен байланысты ақпарат алмасуды болжайды. Мұнда алынған ақпараттың мәні, яғни түсініп қабылдау ерекше роль атқарады. Коммуникативті әсер қарым-қатынасқа түсушілер тұтас жүйені меңгерген де ғана ақпарат алмасудың нәтижесі болады. Бірақ, бір сөздің мағынасын біле отырып, адамдар оларды әлеуметтік, саяси, жас ерекшеліктерінің күшіне қарай бірдей түсінбейді. Осының нәтижесінде коммуникативті кедергілер (барьеры) пайда болады, ол бірін-бірі түсінбей конфликтілік жағдайға әкелуі мүмкін. Қарым-қатынастағы кедергілер әлеуметтік және психологиялық сипатқа ие. Әлеуметтік кедергілер әріптестер арасында (әлеуметтік, саяси, діни, кәсіби және т.б.) айырмашылықтардан пайда болатын қарым-қатынас жағдайларын дұрыс түсінбеуден құралады. Психологиялық кедергілер қарым-қатынасқа қатысушылардың психологиялық қатынастарының күшіне немесе даралық психологиялық ерекшеліктерінің негізінде пайда болады.

Қарым-қатынас субъектісінің алдындағы маңызды проблемалар:

* іскерлік қарым-қатынаста жетістікке жетуде мақсат пен құралдардың бірлігі
* жеке және қоғамдық қызығушылықтардың бірлігі
* қысқа мерзімді пайда мен ұзақ мерзімді нәтиже арасындағы таңдау
* шешім қабылдаудағы материалдық және рухани құндылықтар бірігуі.

Қазіргі кезде жоғары деңгейде қарым-қатынастың этикалық проблемалары мынадай салаларда пайда болады:

* ұйымдар арасындағы қарым-қатынас
* ұйымдар мен мемлекет арасындағы қарым-қатынас
* өндіруші ұйымдар мен тұтынушылар арасындағы қарым-қатынас
* ұйымдар мен инвесторлар арасындағы қарым-қатынас
* ұйымдар мен жергілікті қауымдастық арасындағы қарым-қатынас
* ұйым мен қоршаған орта арасындағы қарым-қатынас

**Дәріс 7.**

**Қарым-қатынастың коммуникативті жағы: вербальды қарым-қатынас. Вербальды емес қарым-қатынас.**

**Қарастырылатын сұрақтар:**

*1. Адамдар арасындағы қарым-қатынас процесінің ерекшелігі: ақпараттардың «қозғалысы» кезіндегі дамуы мен толығуы; қарым-қатынас кезіндегі серіктестердің белсенділігі; ақпараттардың мағыналық талдануы және коммуникация түрлері. Сөйлеу құрылымы. Тілдік хабарларды түсінудің әлеуметтік-психологиялық заңдылықтары. Тезаурус түсінігі. Қарым-қатынастық кедергі типтері. Жеке адам мен қоғамның өзіндік санасы мен тілдік сана мәселесі.*

*2 Мәтін - әлеуметтік-психологиялық зерттеулердің пәні ретінде: құрастыру заңдылықтары, қабылдау механизмдері, талдау тәсілдері. Тілдік стереотиптер мен тілдік этикет. Байланыс орнату, қолдау және шығудың тілдік ережелері.*

*3. Вербальды емес қарым-қатынас түсінігі. Вербальды емес жүріс-тұрыстың негізгі құрылымының (түрлері) жалпы сипаттамасы. Кинесика және оның компоненттері (ым, ишара, поза, жүріс, көз контактісі, авербальды әрекеттер) – қарым-қатынас процесінің факторлары ретінде.*

*4. Қарым-қатынастың кеңістікті-уақыттық ұйымдастырылуы. Жеке адам аралық қарым-қатынастағы вербальды емес жүріс-тұрыстың полиқызметтілігі. Адамның экспрессивті репертуары түсінігі. Вербальды емес қарым-қатынас өзара әрекеттестік пен топаралық қарым-қатынастың ерекшелігінің көрсеткіші ретінде.*

**Коммуникативтік жағы** -  қарым – қатынас арқылы адамдар бір – бірінің ойын, мақсатын, алған бет алысын айыруға тырысады. Бұл процестің құралына сөз, сөйлеудегі ырғақ, мимика (бет, ауыздың  әртүрлі қимылы), пантомимика (бүкіл денедегі әртүрлі қимыл), ым – жымдар жатады. Коммуникативтік процестің мақсаты соған қатысатын адамдардың бір – біріне әсер етуі.  Қарым-қатынаста адамдар өзара идеяларымен, қызығуларымен, көңіл –күйлерімен, сезімдерімен т.б. бөліседі. Мұның бәрін әртүрлі мәлімет ретінде қарастыруға болады.  
Адамдар арсындағы коммуникативті процестер техникалық қондырғылар арасындағы алмасудан өзгеше болады, оның мазмұны және формасы бойынша өзіне тән ерекше, маңызды қасиеттері бар. Олардың ерекшелігі – кері байланыс процесі, ол коммуникативті барьер, коммуникативтік әсер және мәлімет берудің әр түрлі деңгейі сияқты процестермен байланысты.   
Кері байланыстың берілу жолдары әртүрлі болады.Ең алдымен тура және жанама. Тура кері байланыста реципиент пікірі ашық түрде беріледі. Мысалы: «сенің пікірің маған ұнамайды», «не айтып тұрғаның маған түсініксіз», т.б. және де әртүрлі қимыл – қозғалыс (жест) , ренжу, қуану, т.с.с. бұл түрде тиімді болады.  Жанама кері байланыс – психологиялық мәліметті берудің астыртын түрі. Бұл жағдайда әртүрлі сұақтар, кекету, күтпеген эмоциялық реакциялар болуы мүмкін. Мұндай жағдайда коммуникатор партнердің не айтқысы келетінін өзі түсінуі қажет. Әрине бұлай түсінуі әрқашан дұрыс болмауы мүмкін, сондықтан түсіну қиынырақ болады.         **Вербалды коммуникацияда** белгілер жүйесі ретінде сөз қолданылады. Вербалды емес коммуникацияда белгілер жүйесі ретінде сөздік емес белгілер жүйесі қолданылады. Вербалды емес коммуникация 4 формаға бөлінеді: кинесика, паралингвистика, проксемика, визуалды қарым-қатынас. Олардың әр қайсысы өзінің белгілер жүйесін қолданады. Сондықтан коммуникация процесін 5 түрге бөлеміз

Вербалды коммуникацияда белгілер жүйесі ретінде адамдардың сөзі қолданылады. Сөз ретінде табиғи дыбыстық тіл, яғни фонетикалық белгілер жүйесі пайдаланылады. Сөз – коммуникативтік қарым-қатынастың маңызды құралы болып табылады, себебі ақпарат беруде сөз арқылы хабардың мәні  өзгеріске аз ұшырайды. “Айту” және “тыңдау” терминдерін И.А.Зимняя вербальдық коммуникацмяның психологиялық компоненті ретінде енгізген болатын. әлеуметтік психологияда сөздік ықпалдың тиімділігін арттырудың тәсілдері мен шарттарын анықтауға көптеген эксперименталдық зерттеулер болды. Осыған бағытталған жұмыстардың жиынтығы “дәлелдеуші коммуникация ” атауын алды.

**Вербальды емес коммуникацияның** ішінен оптикалық - кинетикалық белгілер жүйесіне мимика, қол, дене қимылы жатады. Мимика дегеніміз- қарым-қатынас кезіндегі беттің құбылысы. Ым –ишара дегеніміз- психикалық күйді байқататын әлеуметтік қалыптасып қалған қимыл.   
Коммуникацияда оптикалық-кинетикалық белгілер жүйесінің мәні өте зор,    көлемі кең, сондықтан қазіргі кезде бұл саланы зерттейтін зерттеу саласы бар, ол- кинестика. Мимика – сезім көрсеткішінің негізгісі. Жағымды эмоциялар жеңіл байқалады, мысалы, бақыт, махаббат және таңдану. Қамығу, ашу, жек көру сияқты жағымсыз эмоцияларды қабылдау қиын болады. 20 000 бет қимылы бар. Мимика мен мінез-құлық, жүріс-тұрыстың элементі ретінде күлімдеу түрлі ұлттық мәдениетке байланысты. Мысалы: оңтүстік адамдары солтүстік адамдарына қарағанда жиі күледі.   
Дене қимылы - психологиялық ақпарат берудің негізгі көзі. Көптеген дене қимылдарына қарай отырып біз адамдардың қалпын, ішкі жағдайын, олардың озара қатынасын байқауға болады. Дене қимылдары кейде вербалдық ақпараттың мәнімен сәйкес келмеуі мүмкін, бірақ дене қимылының шындық болатынын байқауға болады. Сондықтанда дене қимылының қарым-қатынаста маңызы өте зор.

Паралингвистика және экстралингвистика белгілер жүйесі вербалды коммуникацияға қосымша ретінде қолданылады. Паралингвистикалық жүйе- бұл дауыстың қасиеті, оның диапазоны, дауыс тоны.  
Экстралингвистикалық жүйе- сөз арасындағы кідірістер, жөтелу, жылау, күлу, сөз темпі, т.б.

**Дәріс- 8.**

**Қарым-қатынастың перцептивті жағы: тұлғааралық қабылдау және өзара түсіністік.**

**Қарастырылатын сұрақтар:**

*1.Әлеуметтік психологиядағы перцептивті процестерді талдау ерекшеліктері. Қарым-қатынас процесіндегі тұлғааралық қабылдау мен өзара түсіністіктің ролі. Субъективті қасиеттері, қабылдау объектісі, сипаты және тұлғааралық өзара байланыстар – перцептивті процесс факторлары ретінде.*

*2. Қабылдау механизмдері мен эффектілері. Стереотиптілік құбылысының мазмұны мен мәні. Әлеуметтік стереотип түсінігі және оның түрлері мен қызметі. «Себепті жапсыру» құбылысы. Тұлғааралық қабылдаудың дәлдігі мәселесі. Өзге адамды тану мен қарым-қатынас процесіне «алғашқы әсердің» ықпалы.*

*3. Өзара түсіністіктің құрылымы мен механизмдері. Рефлексия түсінігі. Эмпатия құбылысы. Тұлғааралық идентификацияны әлеуметтік-психологиялық зерттеу.*

**Перцептивтік жағы**   -   қарым – қатынасқа түсіп, тұрған адамдардың бірін – бірі қабылдауы. Адамдардың қарым – қатынасқа түсер алдында бір – бірін адекватты қабылдап, сезінулерінің өзара қарым – қатынас барысында сеніммен түсінісулерінде маңызы өте зор.   
Қарым-қатынаста оған қатысушылар арасында өзара түсінушілік болуы керек. Өзара түсінушілік дегенімізді әр түрлі түсінуге болады: өзара әрекет бойынша партнердің мақсатын, мотивтерін, бағдарын түсіну немесе осы мақсат, мотив, бағдарды түсініп қана қоймай, оларды қабылдау, бөлісу әрекетті келісімде етіп қана қоймайды сонымен қатар ол қарым-қатынастың ерекше түрін: жақындықты, махабатты, достықты орнатады. өзара түсінудің екі жағы зерттеудің екі бағытына негіз болады: бірінші жағдайда өзара әрекетті талдауда, екіншісінде «аттракцияны» талдауда. Бірақ екі жағдайда да маңызды орындықарым-қатынастағы партнерді қалай қабылдау алады, басқа сөзбен айтқанда бір адаммен екінші адамды қабылдауы қарым-қатынастың құрамдас бөлігі болып табылады да, шартты түрде қарым-қатынастың перцептивтік жағы деп аталады.  
Адамның адамды қабылдауы көбіне «әлеуметтік перцепция» ұғымымен беріледі. «Әлеуметтік перцепция» терминін ең алғаш  Дж. Брунер 1947 жылы енгізген болатын. Егер әлеуметтік перцепция процесін толықтай елестететін болсақ, онда күрделі тарамдалған схема пайда болады. Ол өзіне объектінің бірнеше вариантын енгізіп қана қоймайды, сонымен қатар субъектіні де енгізеді. Қабылдаудың субъектісі индивид болса, онда «өзінің» тобына кіретін келесі индивидті, «бөтен» топтағы басқа индивидті, «өзінің» тобына «бөтен» топты қабылдайды. Айтылғандарға үлкен әлеуметтік қаумдастықты қоспаған күннің өзінде төрт түрлі процес пайда болып тұр. Олардың әр қайсысының  өзіндік ерекшеліктері бар. Егер субъект ретінде топ алынса, онда ол мынадан да күрделі, айтылғандарға тағы мыналарды қосуға болады: топтың өз мүшесін қабылдауы, топтың басқа топтың мүшесін қабылдауы, топтың өзін-өзі қабылдауы, топтың тұтас басқа топты қабылдауы.  
Негізгі мақсат «әлеуметтік перцепцияны» ашу емес, мұнда жеке адамдар арасындағы перцепцияны ашу болып табылады, яғни жеке адамдардың бірін-бірі қабылдауы.  Келесі адамға деген көзқарас адамның өзіндік сана-сезіміне байланысты. Бұл байланыс екі жақты: бір жағынан өзі туралы елестің жан-жақтылығы екінші адам туралы жан-жақты  елесті береді, екінші жағынан, екінші адам толық ашыла білсе, оның өзі туралы елесі де толық болады.

Адамның өзін басқа адамдар арқылы сезінуінің екі жағы бар: идентификация және рефлексия. Мысалы, оқушының өзін мұғалім орнына қойып, соның бойындағы қасиеттерді өзінікі етуі. Идентификация мазмұны жағынан ұқсас келесі құбылыс, ол –эмпатия**. Эмпатия** дегеніміз – адамның басқа адамның сезіміне ортақ болып, бірге сезініп, сол сезімнің немен аяқталатынын алдын-ала ескеріп отыруы немесе бір адамның өзге кісінің жағдайына көңіл аударып, оның ішкі ойын, не ойындағы орындағысы келген ісін өзіне айтқызбай-ақ алдын ала білуі, яғни біреудің ойын «қас-қабағынан» білу.   **Рефлексия** – адамның өзін сырттан көре алу мүмкіндігі, бұл нәтижесінде өзін, өзінің ойлауын, өзінің санасын көру мүмкіндігі пайда болатын сананың құбылысы. Рефлексия қарым-қатынастағы кедергілер мен қиындықтарды түсінуге және оны жеңетін әдістерді табуға жағдай жасайды.   
Рефлексия адамның өзінің қамығу, қайғыруын және жұмыс барысында қалпын түсінуге бағытталған. Мысалы, мұғалім өзінде ашулану, қанағаттану т.б. жағдайлардың пайда болу себебін түсінуі керек. Мұғалімде рефлексияға қабілеттілік  неғұрлым жоғары болса, соғұрлым педагогикалық шеберлігі жоғары.

**Дәріс- 9.**

**Қарым-қатынастың интерактивті жағы: тұлғааралық өзара әрекеттестік. Жеке адам аралық кикілжің және оны шешудің тәсілдері.**

**Қарастырылатын сұрақтар:**

1. Тұлғааралық өзара әрекеттестік (интеракция) әлеуметтік-психологиялық зерттеу пәні ретінде. «Диадалық өзара әрекеттестік» теориясы. Тұлғааралық өзара әрекеттестіктің айырмашылық белгілері қарым-қатынас формалары ретінде. Бәсекелестік пен бірлестік өзара әрекеттестіктің түрлері ретінде. Бірлескен іс-әрекет құрылымындағы өзара әрекеттестік. Жалпы мақсат топаралық өзара әрекеттестік факторы ретінде. Өзара әрекеттестікті зерттеудегі теориялық ойындық үлгілердің мүмкіндіктері мен шектеулері. Өзара әрекеттестікті зерттеудің ақпараттық әдістері.

2. Тұлғааралық кикілжің түсінігі. Тұлғааралық кикілжіңдердің мотивациялық және когнитивті тұжырымдамаларының жалпы сипаттамасы. Кикілжіңді жүріс-тұрыс және объективті кикілжіңді ситуация. Тұлғааралық кикілжіңнің құрылымы мен динамикасы. Кикілжіңді өзара әрекеттестіктің шығуы мен стратегиялары.

3. Тұлғааралық кикілжіңнің конструктивті және деструктивті қызметтері. Кикілжіңнің пайда болуы, өтуі және шешілуіндегі «үшінші адам» ролі. Тұлғааралық кикілжіңдерді шешу мен реттеудің тәсілдері. Келіссөз кикілжіңді шешу тәсілі ретінде. Келіссөздерді жүргізу мен даярлау «технологиясы». Келіссөз жүргізудің негізгі әдістері. Келіссөз процесіндегі делдалдық.

**Интерактивтік жағы** – бұл адамдардың бірігіп қызмет жасауы үшін стратегиялық жоспар құруын көрсетеді. Қарым – қатынастың интерактивті жағы – адамаралық қарым  -  қатынастың, адамдардың бір – бірімен әрекеттесуімен байланысты аспектілерін белгілеуге арналған шартты термин. Қарым – қатынас барысында қатынасқа түсу үшін  тек мәліметпен алмасып және өзара түсініктілікке қол жеткізумен шектелу жеткіліксіз, әрекеттермен алмасу, ортақ іс - әрекетті жоспарлап, бірлескен әрекеттердің формалары мен нормаларын қалыптастыру да маңызды.  
Жеке адам аралық әрекеттесу стратегиясының сипаттамасы төмендегідей болады.  
Әртүрлі зерттеулерде, адамның басқа адамдармен қарым – қатынасқа түсуінде бірнеше маңызды әлеуметік мотивтер айқындалған.

1. Ортақ жетістікті барынша жоғарылату мотиві (немесе кооперация мотиві)
2. Өзінің жетістігін барынша жоғарылату (немесе индивидуализм);
3. Салыстырмалы жетістікті барынша жоғарылату мотиві (конкуренция)
4. Басқаның жетістігін барынша жоғарылату (альтуризм);
5. Басқаның жетістігін барынша төмендету (агрессия);
6. Жетістіктердегі айырмашылықты неғұрлым төмендету (теңдік).

          Қарым-қатынастың интерактивтік жағы – адамдардың өзара әрекетіне, олардың біріккен әрекетін ұйымдастыруға қатысты қарым-қатынастың компоненттерінің сипатын ашатын термин. Егер коммуникативтік процесс біріккен әрекет негізінде туындайтын болса, онда осы әрекет жөніндегі білімдер мен идеялардың алмасуы әрекетті дамыту мен ұйымдастыруды көздейді. Бұл әрекетке бір уақытта көп адамның қатысуы (әр адам өз үлесін қосуды) өзара әрекетті біріккен әрекетті ұйымдастыру ретінде талдауға мүмкіндік беретін әрбір адамның өз үлесін қосуды білдіреді. Оның барысында оған қатысушылар үшін ақпараттарды алмасу ғана емес, әрекетті алмасуды ұйымдастыру, ортақ әрекетті жоспарлау  да маңызды.   
Қарым-қатынастың интерактивтік жағы қарым-қатынасқа қатысушылардың мінез-құлқын өзгертетін белгілер жүйесін қадағалап қана қоймайды, топтың мүшелері үшін ортақ әрекетті ұйымдастыруға мүмкіндік беретін біріккен әрекетті ұйымдастыруды да қадағалайды.  Қарым-қатынастың интерактивтік жағы өзара әрекеттің бөлігі болып табылатын адамдардың әрекетінде ашылады.

Өзара әрекет проблемасын талдау мәселесінде тағы бір бағыт бар,  ол өзара әрекеттің түрлерін жіктеу. Әлеуметтік психологияда өзара әрекетті түрлерге жіктеуге көптеген талпыныстар болды. Неғұрлым кеңінен қолданылатын жіктеу өзара әрекет түрлерін қарама-қарсы екі жаққа бөлу болып табылады:

1. Кооперация
2. Конкуренция

Бірінші жағдайда өзара әрекетті ұйымдастыру көзделеді. Екінші топқа белгілі бір кедергілерден бұзылайын деп тұрған біріккен әрекеттер жатады. Немістің әлеуметтік психологтары Г. Гибль және М. Форверг өзара әрекеттің негізгі типі деп кооперацияны есептейді, сөйтіп әлеуметтік психологияның пәні ретінде кооперацияны қарастырады.Олардың пікірінше әлеметтік психология үшін осы арқылы кооперацияның жалпы сипатын іздеу міндеті ашылады, себебі осылар көптеген күштің бірігуінде тиімді. Бұл бағытта әлеуметтік психологияның негізгі міндеттерінің бірі ашылғанымен тек кооперацияны зерттеу міндетінің негізгі рөлді атқаруына жол беруге болмайды. Әлеуметтік психологияның міндеттеріне келетін болсақ, мәселенің екінші жағы да маңызды рөл атқарады. Мұнда конкуренция немесе конфликтілік қатынас жиі қарастырылады.Қазіргі кезде Батыста конфликтінің позитивтік және негативтік жақтарын талдайтын көптеген жұмыстар бар. Конфликтінің негізгі түрлеріне жарыс жатады.

Өзара әрекет біріккен әрекетті ұйымдастыру болып табылады. Іс-әрекеттің жалпы психологиялық теориясы әлеуметтік-психологиялық зерттеуге кейбір принциптерді береді. Жеке іс-әрекеттегі сияқты оның мақсаты жекелеген амалдар деңгейіне емес, әлеуметтік психологияда өзара әрекеттің мәні жалпы әрекетке енгенде ғана шешіледі. Өзара әрекеттің әрекет құралына кірудің нақты формасы әрекетті ұйымдастыру формасы ретінде қарастырылады.Осыдан осы біріккен әрекет өтетін топты талдауға көшуге болады.

Л. И. Уманский біріккен әрекетті ұйымдастырудың үш формасын  бөліп көрсетеді:

1.Біріккен әрекеттің әр мүшесі жалпы ортақ жұмыстың бір бөлігін орындайды, бір-біріне тәуелсіз «біріккен әрекет» (әрқайсысының өз міндеті бар мысалы, өндірістік бригада)

2.Ортақ міндетті әрбір мүшенің белгілі бір бірізділікпен орындауы- «бірізді-біріккен әрекет»

3.Бір уақытта әрбір мүшенің барлық басқа мүшелермен өзара әрекеті – «біріккен-өзара әрекет» (мысалы, спорттық командалар)

Қоғамда адамдар арасында әр кезеңде әр түрлі кикілжіңдер туындап отырды. Олар тұлға аралық, отбасылық кикілжіңнен бастап халықаралық деңгейге дейін жетіп отырды. Адамдар қиыншылықтармен кездесіп, әр түрлі шешімдерді пайдаланып, соңында дұрыс нәтижеге жетіп отырған. Бірақ бұл жерде кикілжіңнің құрылымына, оның механизмі мен шешілу жолдарына көп көңіл бөле бермейді.

Тұлға аралық қарым-қатынасты көп жағдайда адамдардың өздері қалыптастырады. Адамдардың қанағаттанбау сезімдері көбінесе кикілжің түрінде көрінеді.

Кикілжің – адамдар арасындағы байланыстың жиі кездесетін формасы. Қарым-қатынастың бұл формасы көпқырлы болып келеді. Бір жағдайда кикілжің көпқырлы болса, енді бір жағдайда ол тек күрес түрінде ғана көрінеді. Кейде кикілжіңнің негізгі мақсаты бір адамдардың екіншілеріне билік жүргізгісі келетіндігі болса, кейбір жағдайда кикілжіңнің мақсаты адамның өз көзқарасын дәлелдеп, оның басқа адамдардың мойындауын қажетсінуі болып табылады. Енді бір жағдайда адамдар өз бас пайдасының қамы үшінде кикілжіңге түсіп жатады.

Кикілжіңнің түрлі формаларының ішінде конструктивті және құнды, қақтығысқа түсуші адамдармен кейде тіпті тұтас қоғамға маңызы барлары да кездеседі. Кикілжің түрінде қарым – қатынасқа түсу адамдар арасындағы индивидуалды өзгешеліктің нәтижесінде болып, қарым – қатынасқа түсуші адамдардың мінез – құлықтары мен көзқарастары сәйкес келмеген кезде пайда болады. Сонымен қатар кикілжің ұстанымдар мен сезімдер, ұмтылыстар мен мақсаттардың, мінез – құлық үлгілері мен ойлау әдістерінің сәйкес келмеуінен де туындап отырады.

Күнделікті өмірде келіспеушіліктер мен конфликтілер болмай тұрмайды. Көп жағдайда кикілжің адамдарға және олардың бірлескен өмірлік әрекетіне кері әсерін тигізіп, нәтижесінде қорқыту, қорқу, бір – біріне деген жаулық көзқарас қалыптасады. Егер мұндай сезімдер интенсивті және ұзақ уақытқа созылатын болса, адамдарда қорғаныш реакциясы қалыптасуы мүмкін, яғни тұлға құрылымында және оның ойлау ерекшелігінде қарсылас адамға міндетті түрде жауап қайтару сезімі туындап отырады.

Кикілжің – белгілі бір дәрежеге, ресурстарға, билікке, құндылықтарға талас, нәтижесінде бір – біріне зиян келтіру, бәсекелесті залалсыздандыру немесе қарсыласты жою көзделеді.

**Дәріс- 10.**

**Әлеуметтік психологиядағы шағын топты зерттеудің әдіснамалық мәселелері.**

**Қарастырылатын сұрақтар:**

1. Шағын топтың психологиялық мәселесін өңдеудің әлеуметтік-тарихи және нақты-ғылыми алғы шарттары.

2. ХХ ғасырдың 30-40 жылдары топтық феномендерді зерттеудің жетекші бағыттары. Соғыстан кейінгі онжылдықта шағын топты психологиялық талдаудың жалпы сипаттамасы. Зерттеудің қазіргі жағдайы және перспективасы.

3. Шағын топ дефинициясы. Шағын топтардың жіктелуі. Шағын топ психологиясын зерттеудің негізгі теориялық бағдарлары (бекіту теориясы, интеракционизм, өріс теориясы, психоаналитикалық бағдар, социометриялық бағдар, іс-әрекет бағыты, жүйе теориясы). Топтық құбылыстарды зерттеу әдістерінің жалпы сипаттамасы.

Шағын топтар бұл - ортақ мақсаттармен немесе міндеттермен біріктірілген, әрқашанда тікелей қатынас жасайтын жеке адамдар. Ішкі құрылысының қарапайымдылығы шағын топтың ерекшелігі болып табылады. Шағын топта, әдетте, беделді лидер немесе беделді жетекші болады. Топ мүшелерінің арақатынасын реттеуші ұйымның сипатына байланысты топтарды бөле отырып ресми ұйым топтың құрылымының сырттан берілетінін болжайды, ал топтың ресми емес ұйымын адамдардың психологиялық арақатынасы қалыптастыратын ішкі құрылымдық ерекшеліктер реттейді. Олардағы арақатынастар топтық іс-әрекеттің мазмұнына байланысты болмай, симпатия - антипатияның тікелей қатынастарына ғана байланысты болады. Мұндай бірлестіктер әдетте ерікті уақытша болып, көзқарастардың ұқсастығымен айкындалады (экскурсия, лабораториялық зерттеуге қатысушы адамдар тобы; емтихан тапсырушы талапкерлер). Қоғам мұндай бірлестіктердің тіршілік етуіне рұқсат бергендіктен, мұндай топтардың ресми жақтарды болуы мүмкін.

Педагогтың, зерттеушінің алдына қойылған міндеттер бойынша, шағын топтарды былайша бөлуге болады: топ мүшелерінің арасындағы қатынастардың жақындық дәрежесіне байланысты -бірінші (жанұя, жақын достар) және екінші (оқулық, өндірістік байланыстар); топқа қатынасушылардың құқықтарына байланысты -бірдей (топтың барлық мүшелерінің құқықтары тең болады) және бірдей емес (құқықтар мен міндеттердің белгілі бір иерархиясы болады); жеке адам үшін топтың құндылығына байланысты -мүшелік топтарға (топтағы көзқарастарды, қатынастарды қаламаса да жеке адам белгілі бір жағдайларға ғана байланысты қатысады) және референттік топтар жеке адам үшін эталон мінез-құлық үлгісі болатын. Шетел зерттеушілері шағын топқа ерекше назар аударған. Алайда, жалған әдістемелік ұстанымдар шетел психологтарын шағын топтардың мағынасын   қайта бағалауға әкелді.   "Адам факторын", "Адам қатынастарын" ондаған университеттер, арнайы институттар және лабораториялар зерттеді. Шағын топты психологиялық феномен ретінде қарастырды. Ғалымдардың пікірі бойынша, бұл феноменді зерттеу тұлғаның қалыптасу заңдарын ғана емес, сонымен қатар коғамның даму заңдарын да түсіндіруге мүмкіндік берді. Шағын топтардың тұтастығы, топ ішіндегі байланыстарды үзуге бағытталған күштерге қарсы әсер етуші олардың құрылымының тұрақтылығы, топтың іс-әрекетінің нәтижелілігі және оның жетекшілік үлгісі мен мөлшерден тәуелділігі, тұлғаның топтан тәуелсіз болуы, сондай-ақ тұлғааралық қатынастардың басқа мәселелері - эксперименталдық зерттеулердің тақырыбы болды және әлеуметтік психологияның арнайы бөлімін - топ динамикасын зерттеуді құрды.

Батыс психологиясында көптеген қайшылықтар бар: шағын топқа анықтама беру әлі талқылануда, сондай-ақ шағын топтың сандық параметрлері, оның төменгі және жоғары шектеулері туралы мәселе, топтық үрдістер ауқымды мәселесі т.б. АҚШ психологтары бұл дағдарысты құбылыстарға көптеген түсініктемелер беруде: лабораториялық әлеуметтік-психологиялық эксперименттердің мәліметтері қоғамдық өмірдің шынайы айғақтарына сәйкес келмейді; жеткілікті ғылыми мағлұматтары болмай тұрып тәжірибелік мәселелерді шешуге бел байлайтын зерттеушілердің кәсіби құзырлығының болмауы; және т.б. Алайда, батыстағы әлеуметтік-психологияның қарқынды дамуының зардаптарының негізгі себебі оның әдістемелік әлсіздігінде жатыр.

Американдық әлеуметтік психологияда әр түрлі әлеуметтік психологиялық феномендерді түсінуге қажетті ортақ теориялық негіз жоқ. Әр түрлі топтағы адамдардың мінез-құлық заңдылықтары механикалық тәуелділікке тіреледі: топ "қысады", ал топтың мүшелері топ қысымына бағынады немесе бағынбайды; топ кейбір жеке адамдарға тартылады, ал басқалардан қашады немесе керісінше, оларды өз ортасынан шығарып тастайды; егер топ ішіндегі байланыстар көбейсе, онда топ жұмыла түседі, егер оның мүшелерінің саны көбейсе, онда топтық байланыстар азаяды және үзіледі. Американдық әлеуметтік психологияның өкілдері кез келген әлеуметтік топты сырттай байланысқан және өзара әрекеттесетін жеке адамдардың механикалық агрегаты ретінде көруге дайын. Бұл      кемшіліктер      эксперименталдық      зерттеулердің құрылысынан анық көрінеді. Әдетте зерттеу объектісі ретінде кездейсоқ адамдардың тобы пайдаланылады. Эксперимент шарттары топтың тұлғаға таза механикалық әсер етуін бақылау қарастырған.

Шағын топ эмоционалдық сипаты басым қатынастар арқылы қарастырылды. Топтың басқа параметрлері байланысты болатын арақатынастар жиілігі оның басты объективтік өлшемі болды. Қабылданған анықтамалар мыналармен айрықшаланады: бір жағынан, шағын топ сипаттары психологияланған, кеңірек әлеуметтік контекстен алынған болды, ал екінші жағынан - анықтаманың жеке "психологиялық" бөлімі топтағы үстірт қатынастар мен байланыстарды көрсетті.

Шағын топты бұлайша анықтау ұжымның ұқсас әлеуметтік-психологиялық концепциясын құрауға негіз бола алмады. Алайда, жеке адамдар арасындағы байланыстарды зерттеудегі бұл бағыт нақты әдістемелердің көбірек қорын жинады және американдық әріптестер жасаған ұжымды зерттеудің эксперименталдық амалдарын қолдану мақсатымен біздің әлеуметтік психологтар соған жүгінді.

**Дәріс- 11.**

**Тұлға және топ.**

**Қарастырылатын сұрақтар:**

*1. Тұлға мен қоғам өзара қатынасы шағын топты әлеуметтік-психологиялық зерттеудің бастапқы мәселесі ретінде (Н.Триплет, В.Меде, В.М.Бехтерев т.б.). Топтағы ережені қалыптастыру (М.Шериф, Т.Ньюком т.б.).*

*2. Топтық әсер ету әдістері мен механизмдері. «Конформизм» құбылысы (С.Аш, Р.Крачфилд т.б.). Топтық азшылықтың әлеуметтік әсерінің механизмдері мен жайларын зерттеу (С.Московичи т.б.). Бірлестік құрылымындағы жеке адам: беделдіге бағыну құбылысы (Ст.Милграм).*

*3. Тұлғааралық қарым-қатынас жүйесіндегі жеке адам: персонализация тұжырымдамасы (А.В.Петровский, В.А.Петровский).*

*4. Жеке адамның топтағы әлеуметтік-психологиялық беделі. «Бедел» және «роль» түсініктерінің арақатынасы. Жеке адамның топқа бейімделуінің әлеуметтік-психологиялық заңдылықтары. Топтағы әлеуметтік-психологиялық ахуал түсінігі. (ӘПА). ӘПА көрсеткіштері мен зерттеу* әдістері. Топтағы жеке адамды диагностикалау және түзету әдістері.

Бүгінгі таңда тұлға, әлеуметтік психологияда ең өзекті мәселелерінің бірі болып саналады. Өйткені, қоғамымыздың қарқынды әлеуметтік дамуы белсенді, жасампаз тұлғаны калытастыруға жоғарланған талап қояды. Ал қоғамның қазіргі жағдайында, елдің саяси, мәдени, әлеуметтік-экономикалық жақтарын жаңарту кезінде, жас ұрпақтың болашақта ізгі ниетті азамат болып дамуына олардың тұлғасының дұрыс қалыптасу үрдісі үлкен ықпалын тигізетіні сөзсіз. Сондықтан да, тұлғаның теорияльқ зерттеулеріне, жалпы ұғымына байланысты сарапталған талдауларға зер салайық. Психологтар арасында тұлға байланысты бірыңғай көзқарастардың болмағандарынан 300- ден астам аньқтамалар жүзеге асуда. Тұлғаның анықтамасы сияқты оның құрылымдарында да біртұтас көзқарастар да жоқ. Л. С. Выготский алғаш рет психикалық қызметерді жоғары, мәдени және төменгі, табиғи, — деп бөлінуін ұсынды. Л. С. Выготский құрылымның негізінде, тұлғаның өзегі оның бағыттылығы деп аталды. Бұл көзқарас зерттеушілердің көпшілігіне негіз болып қаланды Алайда, әртүрлі авторлар тұлға бағыттылығының мазмұнын (мотивтер мен қажеттіліктер, ұмтылу мен талаптану, бағдар және т. б.) түрліше қарастырады.

Л. С. Выготскийдің пікірі бойынша, адамның тұлғасы өзінің енген қарым-қатынастарының кешенді әсерінің нәтижесінде дамиды. Тұлға — бұл қоғамдық-тарихи дамудың өнімі. Адамның қоғамдық қатынастар жүйесінде алатын орны, оның орындайтын іс-әрекеті - бұл оның тұлғасының қалыптасуын анықтайтын жағдайлар. Тұлғаның қалыптасуы адамның мінездемесі үшін маңызды орын алады, яғни оның мінез-құлық пен іс-әрекетінің жоғары саналы формаларын қамтамасыз етіп, оның ақиқатқа байланысты барлық қарым-қатынастарының бірлігін құрайды. Нәтижесінде адамның кез-келген реакциялары және ішкі аффективті өмірінің құрылымы оның әлеуметтік тәжірибе барысында жинақталған тұлғаның ерекшеліктерімен анықталады. Тұлғаның қалыптасуы биологиялык, және әлеуметтік факторларға байланысты екені мәлім. Сонымен қатар, тұлғаның дамуында негізгі болып нактылы тарихи орта саналады. Оқушылардың тұлғасының дамуы, механизімді құрастыратын көптеген ішкі және сыртқы факторларға тәуелді болып келеді. А. С. Выготскийдің: "баланың психикасы әлеуметтік табиғатқа ие..." — деген пікірі осыған негізделеді. Л. С. Выготскийдің айтуы бойынша, баланың тұлғальқ дамуы, оның дамуындағы әлеуметтік жағдайлармен байланысты.

Сонымен, тұлға — бұл, біріншіден, әлеуметтік қатынас пен саналы әрекеттің субъектісі ретіндегі индивид. Екіншіден, бұл индивидтің жүйелі қасиеті, оның қоғамдық катынасқа енуімен анықталып және біріккен әрекет пен қарым-қатынаста қалыптасып отырады.

Кеңес психологиясында, адамды тұлға деп, — қоғамның субъектісі ретінде оның қарым-қатынасқа түсу жүйесін сипаттайды.

А. Н. Леонтьевтің пікірі бойынша, тұлға — бұл адам өмірінің қоғамда туылуының ерекше түрінің психологиялық тұрғыда құрылуы. Әртүрлі іс-әрекеттің бірлесе бағынуы, онтогенезде тұлғаның қалыптасу негізін құрайды. Тұлғаның жүйелі қасиет ретінде пайда болуы, индивид басқа индивидтермен біріккен іс-әрекетінде, ақиқатты өзгертіп соның арқасында өзінде өзгертіп, тұлға дәрежесіне жетеді.

Баланың алғашқы мектепке бару кезеңінде олардың әлеуметтік жағдайының дамуында үлкен өзгерістер болады. Бала оқушы бола бастаған соң, ол жаңа міндеттер, құқықтар ала бастап, алғаш рет қоғамдық мәнді іс-әрекеттермен айналысады, яғни іс-әрекетгі орьндау деңгейінен олардың қоршаған орта арасындағы орны мен өзара қатынастары байланысты болады. Бұл жаңа әлеуметтік жағдай мектеп жасындағы балалардың тұлғалық ерекшеліктерінің қалыптасуын қамтамасыз етеді.

Тұлғаның қалыптасуындағы орталық бөлім болып адамның мотивациялық аймағының, яғни оның талаптарының, тілектерінің, ұмтылыстарының және ниеттерінің дамуы саналады. Кажеттіліктер қанағаттандырылуы керек, ал бұл оларды қанағаттандыратын амалдарды іздеуге және табуға бағытталған әдістер мен құралдардың пайда болуын және оларды жетілдіруді қажет етеді. Сондықтан, мотивациялық сфераның дамуына байланысты баланың танымдық қабілеттерінің, оның дағдыларының, қолынан келетін істерінің, әдеттері мен мінезінің дамуы жүзеге асырылады.

Адам қажеттілігін қанағаттандыру үшін шынайы қоршаған ортаға бейімделіп қана қоймай, онымен қатынас жасай білуі керек. Осындай бейімделудің құралы болып адамның уайымдары саналады. Олар адам қажеттілігінің қанағаттандырылуының деңгейін ерекше әсерлі түрде көрсетеді. Уайымдар адамның қоршаған ортамен қарым-қатынастарға бейімделуінің бастапқы құралы болып, кейінірек өзіндік мағынаға ие болады және адам қажеттілігін сезіне бастайтын психологиялық шындық түрінде көрінеді. Осылайша адамның психологиялық дамуына шексіз мүмкіндік тудыратын қанықпайтындай көрінетін қажеттіліктер пайда болады. Тұлғаның қалыптасуындағы қажеттіліктерді жете түсіну үшін баланың өмір үрдісінде пайда болатын және дамитын жаңа әлеуметтік қажеттіліктерді ескеру қажет. Бұл жаңа қажеттіліктер баланың мотивациялық сферасын тольқтырады және қиындатады. Осы жерде екі негізгі жолды атап көрсетуге болады. Біріншіден, баланың өмірдегі және оның қоршаған ортамен өзара қатынастарындағы орнын өзгерту жолы. Бұл әрбір жас кезеңіне сай келетін қажеттіліктерді тудырады.

Бедел – бұл өзара қарым –қатынастың бір түрі. Бедел сөзі бойынша бір адамның басқа адамға (немесе топтың тұлғаға) әлеуметтік – психологиялық әсер етуі деп қабылданады. Мысалы: бастықтың бағынушыға, мұғалімнің оқушыға, сардардың жауынгерге, ұжымның тұлғаға, жоғары орынның бағынушы мекемеге т.с.с.

Бедел адамдардың қарым – қатынасының ажырағысыз элементі болып табылады. Оның мазмұны, психологиялық әрекет ету механизмі беделдің көріну мінездемесін анықтайтын әлеуметтік шарттарға тәуелді. Ол бір жағдайда, бір адамдардың басқа адамдардың ерік-жігерін басуына негізделген авторитет болса, екінші жағдайда немесе басқа жағдайларда адамның құрметі мен мәртебесін, қадір-қасиетін сыйлау, қызметттік қарым-қатынасқа негізделуі мүмкін. Беделдің психолгиялық мінездемесінің негізі оның сендіру күшіне иелігі болып табылады. Беделді адам қоғамға үлкен әсер етеді. Ұжым мүшелерінің беделді адамға сенімі адамдардың бірігу мүмкіндігін үлкейтеді.

Кез келген ұжымда бір емес, бірнеше беделді адамдардың болуы мүмкін екенін есте сақтау керек: бастық, мамандар, қоғамшылдар т.с.с. Әрбір беделді адам ұжымға өзіндік ерекше бір үлесін қосады. Ұжымда бірнеше беделді адамның болуы адамдар арасында ыңғайсыз жағдай туғызуы мүмкін: белгілі бір сұрақтар бойынша бәсекелестік, ұжым бірлігін төмендететін, үнемі болатын дау-жанжалдар т.б. Бұл жағдайда қысқа мерзімді, өтірік беделдің пайда болуы мүмкін. Әсіресе әрбір ұжымның өмірінде үлкен беделді басқарушының болуы маңызды орын алады. Тек қана беделді басқарушы ұжымның өмірі мен әрекеттерін ұйымдастыра алады, ол күшін бастапқы міндеттерді шешуге бағыттайды, ұжымда дұрыс емес психологиялық ахуалдың пайда болуының алдын алады, адамдарды оқытып тәрбиелейді.

Әлеуметтік психологияда басқарудың әр түрлі жіктелген стилдері бар: шынайы беделді, демократиялық кескіні бар, артықшылықты беделділік, басымды либералды, псевдобеделді. Бұл басқару стилдерінің өзіне тән ерекшеліктері бар. Сонымен, шынайы беделдіге қоғамдық өмірдегі белсенділік, ережелілік, мамандырылған дайындықтың жоғары деңгейі, терең білімділігі, өз мамандығына деген сүйіспеншілік, шынайылылық, еңбекқорлық, кішіпейілділік, жақсы ұйымдастырушылық қабілеті, барлық жаңаны қолдау, орындаушылық, мақсатқа талпынушылық, амандылық, өзіндік ұстаным, қайсарлылық, өжеттілік, тактілік, батылдық т.б. тән.

**Дәріс-12.**

**Шағын топтың генезисі мен дамуы. Шағын топта қалыптасқан өмірлік іс-әрекеттің әлеуметтік-психологиялық аспектілері.**

**Қарастырылатын сұрақтар:**

1. Шағын топтың пайда болуының объективті және субъективті себептері әлеуметтік-психологиялық құбылыс ретінде. Әлеуметтік идентификация түсінігі. Топ дамушы жүйе ретінде. Топтың даму үлгілері (Б.Такмен, Г.Стенфорд, А.В.Петровский, Л.И.Уманский т.б.). Топ өмірлік іс-әрекетінің сыртқы және ішкі қайшылықтары оның даму көзі ретінде.

2. Топтың психологиялық тұтастығы түсінігі (А.И.Донцов). Топтық динамика түсінігі. Топтағы интеграция және дифференциация түсінігі. Топтың «интеграциясы», «тұтастығы», «сиымдылығы» түсініктерінің арақатынасы. Отандық әлеуметтік психологиядағы ұжым мәселесі.

3. Топ бірлескен іс-әрекет субъектісі ретінде (Г.М.Андреева, А.В.Петровский т.б.). Жетекшілік пен лидерлік топтың өмірлік іс-әрекеті процестерін басқару феномені ретінде. Лидерлік табиғатын әлеуметтік-психологиялық зерттеудің негізгі теориялық бағыттары. Менеджменттің әлеуметтік-психологиялық аспектілері.

4. Топтық шешім қабылдау процесі. «Топтардың поляризациясы» құбылысы. Топтық пікірталас, «брейнсторминг» топтық шешім қабылдау тиімділігін арттыру әдісі ретінде. Шағын топ типтері мен олардың тиімділік критерийлері.

Топ ұғымының шығуы күрделі. Еуропада бұл сөз XVII ғасырдың аяғынан кейін пайда болды. Дәл осы кезде француз суретшілері Италиядан «техникалық» деген терминді отанына әкелді.

Қазіргі уаңытта бұл "техникалық" ұғым толығымен ысырылып, топ ұғымы психологияда берік бекітілді. Алайда, бұл құбылыстың күрделілігі мен көп мағыналы болуы соншалықты, оған бір мағыналы анықтаманы ешкім бермеді, сипаттардың бірқатарын атаумен шектелді. Топты төмендегідей сипаттағы жеке адамдардың жиыны құрайды деп санады: а) бірімен-бірі жиі арақатынас жасайтын; ә) өздерін бір топтың мүшелері деп санайтын; б) өздерінің қызығушылықтары бойынша жалпы нормаларды бөлісетін; в) рөлдер бөлісінің бірдей жүйесіне қатысатын; г) бірдей объектілермен және идеалдармен өзін теңестіретін; ғ) топты қанағаттанудың қайнар бұлағы ретінде қабылдайтын; д) кооперативтік өзара байланыста болатын; е) өздерін біртұтас сезінетін; ж) өздеріне қатысты іс-әрекеттерді реттейтін. Бұл тізімнің кеңеюі мүмкін және бұл параметрлер саны шексіздікке ұмтылады. Топқа неғұрлым қатаң психологаялық анықтама беру жайлы айтатын болсақ, онда белгілі бір сипаттамалар негізінде әлеуметтік біртұтастьқтан бөлініп шығатын шамасы шектелген бұл жалпыламалық болып табылады. Топтарды өлшемі бойынша былайша бөлу кең таралған: үлкен, шағын топтар. Үлкен топтар шынайы және шартты болып бөлінуі мүмкін. Шынайы топтар дегеніміз белгілі бір іс-әрекетке түсетін күрделі түрде ұйымдасқан адамдар тобы (мектеп ұжымы, зауыт ұжымы және т. б.). Шартты топтар бір-бірімен тікелей не жанама объективтік арақатынас жасамайтын субъектілерден тұрады. Олардың әлеуметтік және психологияльқ сипатгамалары ортак, болады. Үлкен шартты топтарды зерттеу олардың мүшелерінің дамуын болжауға және оларға қатысты өзінің стратегиясын жасауға мүмкіндік береді.

Топтардың өмір сүруінің уақыт аспектілерін қарастыра отырып, топ ішіндегі құрылымдардың келісімділігін, тәртібін, олардың бір қалыптылығы мен қызмет етуге бейімділігін қамтамасыз ететін интегративтік үрдістерге тоқталған жөн. Интегративтік ерекшеліктердің болмауы, кез-келген адамдар бірлестігін құлдырауға әкеледі. Біртоптың даму мәселесінің шеңберінде интеграция бұл жүйенің тыныштьқ, тепе-теңдік сәті ретінде қарастырылуы мүмкін. Осының нәтижесінде, біріншіден, оның өзгерістерінің нәтижелері белгіленеді және бекітіледі, ал екіншіден — тіршілігінің алдыңғы кезеңдеріне бейімделеді. Интегративтік үрдістердің айырмашылығы мынада: әдеттегі жағдайларда олардың тобы күнделікті қызметінде "жасырын" болады және кездейсоқ кедергілерден өту кезінде ғана өзінің қатынасының анық сипаттарын көреді. Тұлғаның топтағы интеграциясының нәтижесі болып, тұлғаның қарым-қатынас және іс-әрекет кезінде басқа топ мүшелерімен үйлесімділігі саналады. Топ аралығының мәселесі жан-жақты. Ұжымдағы әртүрлі аралық үрдістер топтың даму деңгейіне байланысты болады. Ұжымның аралығы және оның басқа топ түрлерінен айырмашылығын қамтамасыз ететін алғашқы психологиялық феномен болып ұжымның өзін-өзі анықтауы болып саналады.

Лидер — топ мүшелерінің мақсаттарын қамтитын және топтың іс-әрекеттік сипаты мен бағытын анықтайтын, жауапты шешімдерді қабылдауға құқықты екенін топтың қалған барлық мүшелері мойындаған түлға. Неғұрлым беделді тұлға бола отырып, лидер бірлескен іс-әрекетті ұйымдастыруды және топтағы арақатынастарды реттеуде шынайы басты рөлді атқарады. Топта, ұжымда әдетте жетекшілік міндетін өзіне алатын бір адам болады. Лидер топтың ресми жетекшісі болуы да, болмауы да мүмкін. Бір адамның өзі жетекші әрі өзі лидер болуы тиімді болып табылады. Лидер топты ұйымдастыруға және басшылық етуге сайланады не ұсынылады. Лидер әдетте топтың іс-әрекеті жайлы, оның құрамы мен мүмкіндіктері жайлы мейлінше хабардар болады. Ол топ мүшелерімен қатынаста өзін еркін, сенімді ұстайды. Психологиялық зерттеулерде лидердің мынадай қызмет атқаратындығы айқындалған: а) ол топ алға қойған мақсатқа жетудің жолдары мен құралдярын жоспарлайды, ә) топ мүшелері арасында атқарылатын іске жауапты адамдарды белгілейді.

**Дәріс-13.**

**Топаралық қатынас психологиясы.**

**Қарастырылатын сұрақтар:**

1. Топаралық қатынас психологиясын зерттеудің мотивациялық (З.Фрейд, Д.Доллард, Н.Миллер, Т.Адорно), ситуациялық (М.Шериф және т.б.), когнитивті (А.Тэшфел, Дж.Тернер, В.Дуаз) және іс-әрекеттік (В.С.Агеев) бағыттары.

2. «Топаралық дискриминация», «топішілік фаворитизм» әлеуметтік-психологиялық феномен ретінде. Топаралық қатынас және әлеуметтік әділеттілік мәселесі.

3. Этносаралық қабылдаудың әлеуметтік-психологиялық заңдылықтары және олардың ұлтаралық қатынастардың дамуындағы ролі. Этностық стереотип түсінігі. Этнопсихологиялық феномендерді талдаудағы салыстырмалы-мәдени бағыт.

**Тақырып 14. Үлкен әлеуметтік топтардың психологиялық**

**сипаттамалары.**

**Қарастырылатын сұрақтар:**

1. Әлеуметтік психологиядағы үлкен топтарды зерттеудің теориялық және әдістемелік принциптері мәселелері. Үлкен әлеуметтік топтардың жіктелуі. Ұйымдаспаған табиғи (тобыр, демонстрация және т.б.) және жартылай ұйымдасқан уақытша (публика, митинг, аудитория және т.б.) үлкен топтардың өмірлік іс-әрекетінің психологиялық аспектілері. Ұйымдасқан тұрақты үлкен топтар (әлеуметтік класс, этнос, қабат, кәсіби топтар, саяси партиялар т.б.) психологиясының құрылымы.

2. Жеке адамның ұлттық сана-сезімінің ерекшелігі мен өмірлік бейнесі. Әлеуметтік жүріс-тұрыстың этномәдени варианттылығы. Этноцнетризм мен этносаралық кикілжіңдердің әлеуметтік-психологиялық аспектілері. Саяси әлеуметтену мен бұқараның таңдау ситуацияларындағы жүріс-тұрысының психологиялық мәселелері. Діни қауымдастықтар мен бірлестіктердің психологиялық сипаттамасы.

3. Тобырдың әлеуметтік-психологиялық механизмдері мен динамикасы. Тобырдағы жеке адам жүріс-тұрысы. Үрей түсінігі. Бұқаралық жүріс-тұрыс заңдылықтарын түсіну үшін еліктеу, иландыру және жұқтыру процестерін зерттеудің маңызы.

Үлкен әлеуметтік топ – сан жағынан шегі жоқ, адамдар қауымы. Олардың әртүрлі әлеуметтік белгілері болады. Бұл белгілер демографиялық, топтық, ұлттық, партиялық болып саналады. Үлкен топтарда мәдени

құндылықтар, салт-дәстүр, идеология қалыптасады.

Үлкен әлеуметтік топтарда байланыс бұқаралық қатынастар тәсілі арқылы жүзеге асырылады.

І. Үлкен әлеуметтік топ санына байланысты екіге бөлінеді:

1. Кездейсоқ біріккен, аз уақыт өмір сүретін адамдар жиыны (тобыр, публика, аудитория)

2. Қоғамдағы тарихи дамуы кезінде қалыптасқан қоғамдық қатынастарда белгілі бір орны бар тұрақты, ұзақ мерзімді топтар (әлеуметтік класстар, этникалық топтар, ұжым).

Көбінесе үлкен топтарда әлеуметтік мінез-құлықтарында мына қасиеттері басым болады: дәстүр, салт, әдет-ғұрып. Олардың өмір сүруі қоғамдық практикамен байланысты. Осы топқа тағы бір ерекшелік өмір сүру тәсілі болып табылады. Оны зерттеу топтары қарым-қатынас формаларын байланыс жасаудың ерекше типтерін құрастырумен байланысты. Топтардың өмір сүру тәсілі – қызығушылықтан, қажеттіліктен, құндылықтан анықталады. Бұл топтарда тіл де ақырғы орын алмайды. әр топтың өз тіл байланысы бар (мысалы, жастардың жаргондық).

Класс термині американдық және Европалық зерттеушілер арасында әртүрлі мағынаға ие. Европаның түсінігі бойынша класс ұғымы халықтың саяси дәрежесін анықтау үшін қолданылатын болса, ал американдықтарда адамның әлеуметтік мәртебесін анықтау үшін қолданылады (жұмысшы класс, буржуазия, орта, төменгі класс). Класстың әлеуметтік психологиялық ерекшеліктері:

1.Әлеуметтік иерархиядағы адамдар дәрежесін анықтаған әлеуметтік мәртебе

2.Өмір сүрудің сапасы

3.Құндылықтың шкаласы

4Дәстүрлер, стереотиптер, қарым-қатынас шеңбері

5.Әлеуметтік этика

Класс құрылымы мемлекетке, экономикаға және қоғамға байланысты. Класс психологиясының толық түрде зерттелген аймағы ол эмоционалды-динамикалық аймақ. Ол келесі элементтерден тұрады:

1. Класстық қажеттіліктер: индивидтің класс дәрежесі, оның әрекеттерін иерархиясын құрайды. Бұл оның қажеттерін, құрылымын анықтайды.

2. Қызығушылықтар. Қызығушылық – бүкіл топ қызығушылығы ретінде қарастырылады. 1-ден, бір класс ішінде көптеген шағын топтар бар. 2-ден, әр топ мүшесі сол уақытта басқа бір топта мүше бола алады және онда басқа топ мүшелерімен қарым-қатынасқа түседі. Сондықтан бір адам тек бұл топтың мүшесі емес, сонымен қатар басқа да топтың мүшесі болып табылады.

Топта бір адамнан екінші адамға шығу арқылы пайда болған жағдай – қобалжу. Ол эмоционалдық көңіл-күймен сипатталады. Бұл үлкен топтың арасында пайда болған жағдай. Сонымен қатар қобалжу ақпараттың жетіспеуінен түсініксіз және қорқынышты ақпаратты шектен тыс көп ақпараттың келуінен туады. Қобалжу зерттеулерге бағынбайтын құбылыс болып табылады. Оны бақылауға болмайды. Себебі, пайда болатын уақытын болжауға келмейді. Оны бақылау қиынға соғады.

Сендіру – ол мақсаты аргументелмеген 1-адамның 2-ші бір адамға немесе топқа әсері. Адамға сендіру арқылы ақпарат берсе, ол оны объективті бағалай алмайды. Сендіру әлеуметтік психологияда суггестия ұғымымен анықталады. Сендіруді іске асырушы адам **суггестор** деп аталады. Ал сендіруді қабылдайтын объект суггерент деп аталады. Ал сендіруге қарсы тұру контор-суггест деп аталады.

Сендіру тиімділігінің артықшылығы:

1. Жас ерекшелікке байланысты сендіруді үлкендерге қарағанда балалар тез қабылдайды.
2. Көп жағдайда сендіруге физикалық әлсіз шаршаған адам тез беріледі.
3. Ең негізгі шешуші сендірудің тиімділігі суггестордің беделіне, әсер етуіне байланысты.

Жарнама және насихат сияқты аймақтарда суггестор үлкен рөл атқарады.

Еліктеу – сендірумен бірқатар ұқсас. Бірақ спецификалық құрылымы басқа, адамның мінез-құлқының кей ерекшелігін жақын қабылдаудан, бірыңғай психологиялық күйлерді жүзеге асырудан тұрады. Еліктеу теориясы концепциясын Г.Тард ұсынды. Еліктеудің бірнеше түрі көрсетіледі. Логикалық және логикалық емес, ішкі және сыртқы, модаға еліктеу, салт-дәстүрге еліктеу, бір әлеуметтік класс ішінде еліктеу немесе әртүрлі класстардың бір-біріне еліктеуі. Осы еліктеу түрлеріне талдау жасау еліктеу заңдарын қалыптастыруға мүмкіндік берді. Еліктеу ішкіден сыртқыға қарай жүзеге асады, яғни ішкі жағдай сыртқыға қарағанда ертерек қабылданады. Төменгі әлеуметтік қоғам жоғарғы әлеуметтік қоғамға еліктейді

Әлеуметтік ұйымдаспаған қауымдастық тобыр болып табылады. Тобыр – бұл адамдардың уақытша жиылуы. Олар белгілі бір жағдайға байланысты қатынасқа түседі. Тобыр болып бірлескен адамдардың мінез-құлқы психикалық ерекшеліктерімен өзгешеленеді. Оларда эмоционалды, импульсивті реакция үстем болады. Еліктеу іс-әрекеті басымырақ болады. Әрбір іс-әрекетінің салдарын ойластырмайды. Тобыр экспрессивті және агрессивті түрге бөлінеді.

Экспрессивті тобырға белгілі бір ұлттық мәдени ерекшелігі бар, импульсивті адамдар кіреді. Экспрессивті тобыр жылдам арада агрессивті тобырға айналуы да мүмкін. Тобырдағылар мінез-құлқының реттуші механизмі ұтымдырақ санасыздық болып табылады. Тобырды мінез-құлық ерекшелігіне байланысты мынадай түрлерге бөлуге болады: кездейсоқ, экспрессивті, конвенционалды (төтенше жағдайда пайда болатын тобыр) әрекет етуші (агрессивті, қорғанушы, өкіметке қарсы шығу). Кез келген тобыр эмоционалды кенеттен туындайтын мінез-құлықпен сипатталатын қауымдастық болып табылады.

Паника термині грек құдайы «Пан» есімімен байланысты. Паника – ол психикалық зақымдану айналасында туындайтын топтық, кикілжіңді эмоционалды күй. Үрей – психикалық қысым түскенде туындайды (өрт, аштық, т.б.). Паникалы және үрейлі күйді тоқтату үшін өте беделді лидер адам сөзі психологиялық ықпал ету арқылы әсер етеді.